王坦夫静寄齋
作者：謝薖
朝代：宋

paragraphs: 狙猴在深山，騰踔不少停。
大龜藏神屋，縮首都無營。
冥觀静躁異，洞見萬物情。
吾聞子王子，總角遊帝城。
歸來髩猶綠，閉關慕淵明。
曲肱北窗下，風聲肅泠泠。
夢覺忽驚起，猶疑車轂鳴。
齋居屏萬慮，乃以靜寄名。
是中得其趣，君門可長扃。
倘知定能應，子冠定能纓。
鏡以靜故明，水以静故平。
兹言置座右，可配崔瑗銘。